যুক্তফ্রন্ট সূত্রে জানা যায়, সাত দফার ভিত্তিতে ঐক্য প্রক্রিয়া নিয়ে তারা গত দুই দিন ধরে বৈঠক করছেন। গত সোমবার এ নিয়ে বৈঠক করেন যুক্তফ্রন্টের চেয়ারম্যান অধ্যাপক ডা. এ কিউ এম বদরুদ্দোজা চৌধুরী, জেএসডি সভাপতি আ স ম আবদুর রব, নাগরিক ঐক্য আহ্বায়ক মাহমুদুর রহমান মান্নাসহ যুক্তফ্রন্টের শীর্ষ নেতারা। তবে তাদের সাত দফার শুরুতেই বলা হয়েছে, স্বাধীনতাবিরোধী ও যুদ্ধাপরাধী দলের বাইরে যে কোনো দল মতের সঙ্গে ঐক্য গড়ে তোলা যেতে পারে। এক্ষেত্রে বিএনপি ও গণফোরামের সঙ্গে পাঁচটি দাবিতে তাদের অভিন্নতাও রয়েছে। তবে ক্ষমতায় ভারসাম্য রক্ষার জন্য বড় দলের জন্য ১৫০টির বেশি আসন না দেওয়ার কথাও বলছেন যুক্তফ্রন্টের উদ্যোক্তারা। তবে তারা সাত দফা দু-এক দিনের মধ্যেই চূড়ান্ত করে এ নিয়ে আনুষ্ঠানিকভাবে গণফোরাম ও বিএনপির সঙ্গে কথা বলবেন বলে জানা গেছে। এ প্রসঙ্গে যুক্তফ্রন্ট চেয়ারম্যান অধ্যাপক এ কিউ এম বদরুদ্দোজা চৌধুরী বলেন, ‘আমরা রাজনীতিতে ও দেশ শাসনে একটা গুণগত পরিবর্তন আনতে চাই। আমরা চাই, আগামী নির্বাচনের পর কোনো একক দলের কাছে যেন ক্ষমতা কেন্দ্রীভূত না হয়। নির্বাচনের আগেই যদি আমরা সে বিষয়ে ঐকমত্যে পৌঁছাতে না পারি তাহলে তো বড় কোনো দলের সঙ্গে জোট করে কোনো লাভ নেই। নির্বাচনের পর সেই বড় দল হলে তারা স্বেচ্ছাচারীভাবেই দেশ পরিচালনা করবে।’